tartuNLP/wikipedia-smugri-20251201 huggingface dataset:
Tšikola

Tšikola ( ja ) on kylä Irafin piirin pohjoisosassa Pohjois-Ossetia-Alaniassa Venäjällä. Vuonna 2002 Tšikolassa oli 7 017 asukasta. Tšikola on Irafin piirin hallinnollinen keskus. Tšikolan naapurina idässä on Surh-Digoran kylä ja lännessä Haznidonin kylä.
Tšikolassa sijaitsi tukikohta, jossa Suomalainen Waffen-SS-vapaaehtoispataljoona taisteli 295. tarkka-ampujadivisioonaan kuuluneita rykmenttejä vastaan joulukuussa 1942. Neuvostojoukkojen hyökkäys 4. joulukuuta 1942 uhkasi Malgobekissa olleita saksalaisjoukkoja.
Shannon Tweed

Shannon Lee Tweed (s. 10. maaliskuuta 1957 St. John’s, Newfoundland) on kanadalainen näyttelijä ja valokuvamalli. Tweed tunnetaan muun muassa entisenä Playboy-mallina. Hän asuu avioliitossa Kiss-yhtyeen Gene Simmonsin kanssa ja heillä on kaksi lasta. Hän ja Simmons menivät naimisiin 1. lokakuuta 2011.
Tweed oli marraskuun 1981 "Playmate of the Month" ja vuoden 1982 Playmate of the Year.
Neljän taivaallisen valtakunnan evankeliumi

Neljän taivaallisen valtakunnan evankeliumi on kadonnut "Uuden testamentin" apokryfisiin kirjoihin kuuluva kirjoitus, jota varhaiset kirkkoisät ovat kirjoituksissaan kuvailleet. Sen uskotaan olleen gnostilainen evankeliumi, jossa kuvailtiin Jeesuksen ja kahdentoista apostolin välisiä keskusteluja. Keskustelun pääteemana oli gnostilainen kosmologia, johon kuuluu ajatus demiurgista maailman todellisena luojana.
Järjestysoikeus

Järjestysoikeus oli yleistä hallintoa, järjestystä ja taloutta käsittelevä julkinen hallintoviranomainen ja tuomioistuin Suomen kauppaloissa sekä vuodesta 1960 lähtien myös uusissa kaupungeissa, joissa ei ollut raas­tuvan­oikeutta eikä maistraattia. Aikaisemminkin oli Maarianhaminan kaupungissa ollut järjestysoikeus.
Uusissa kaupungeissa järjestysoikeuden toimivalta oli hieman laajempi kuin kauppaloissa. Sen puheenjohtajan virkanimike oli järjestysmies. Kaupungeissa puheenjohtajana toimi pormestari ja jäsenet olivat neuvosmiehiä. Syyttäjänä järjestysoikeudessa oli nimismies tai erikseen määrätty syyttäjä.
Järjestysoikeuden puheenjohtajan, järjestysmiehen, tuli olla kaupungeissa aina ja kauppaloissa ensisijaisesti lakimies. Puheenjohtajan lisäksi järjestysoikeuteen kuului kaksi jäsentä. Oikeuden ohjesäännön hyväksyi kaupunginvaltuusto ja sen vahvisti sisäasiainministeriö. Oikeuden työjärjestyksen vahvisti lääninhallitus kaupunginvaltuustoa kuultuaan. 
Oikeudellisessa suhteessa järjestysmiehellä varustettu kaupunki ja kauppala on asianomaisen kihla­kunnan­oikeuden alainen.
Järjestysoikeuksia koskeva lainsäädäntö uudistettiin 1959, ja oikeudet lakkautettiin huhtikuun alussa 1978, jolloin pääosa niiden tehtävistä siirrettiin rakennuslautakunnille.
Kopli

Kopli () on asuinalue () Põhja-Tallinnan kaupunginosassa Tallinnassa. Sen pinta-ala on 282 hehtaaria ja väkiluku 6 953 henkeä (1.1.2018). Vuoden 2014 alussa asuinalueen väestöstä 28 prosenttia oli virolaisia.
Kopli sijaitsee keskustasta Paljassaaren niemen suuntaan. Alueella on paljon hylättyjä ja rapistuneita rakennuksia Neuvostoliiton ajoilta. Alueelle keskittyy myös runsaasti sosiaalisia ongelmia.
Paljassaare

Paljassaare on asuinalue () Põhja-Tallinnan kaupunginosassa Tallinnassa. Sen pinta-ala on 395 hehtaaria ja väkiluku 488 henkeä (1.1.2018). Vuoden 2014 alussa asuinalueen väestöstä 35 prosenttia oli virolaisia.
Asuinalueella sijaitsee samanniminen Paljassaaren niemi. Alueella on jonkin verran koskematonta luontoa, ja niemi tunnetaan muuttolintujen pysähdyspaikkana. Paljassaareen pääsee Koplin kautta. Niemellä on myös neuvostoajalta peräisin olevien rakennusten jäänteitä.
Märjamaa (kunta)

Märjamaa (, ) oli kunta Raplamaan maakunnassa, Virossa. Vuoden 2017 kuntauudistuksessa Märjamaa ja Vigala yhdistettiin uudeksi Märjamaan kunnaksi.
Kunnan asukasluku oli 7 290 (2010), pinta-ala 871,62 neliökilometriä ja asukastiheys 8,4 asukasta neliökilometrillä. Märjamaa oli aikanaan pinta-alaltaan Viron suurin kunta. Alueen läpi kulkee Pärnun ja Tallinnan välinen valtatie 4. Märjamaa on ollut Vihannin ystävyyskunta.
Väestö.
Vuoden 2011 väestönlaskennan mukaan Märjamaan kunnassa (Märjamaan kauppala mukaan lukien) oli 6 603 asukasta, joista 6 399 (96,9 %) oli virolaisia, 126 (1,9 %) venäläisiä ja 75 (1,1 %) muita kansallisuuksia.
Frances Callier

Eleanor Frances Callier (s. 17. toukokuuta 1969 Chicago, Illinois, Yhdysvallat) on yhdysvaltalainen näyttelijä, joka näyttelee henkivartija Roxya "Hannah Montana" -televisiosarjassa.
Karpaattien ja muiden Euroopan alueiden pyökkimetsät

Karpaattien ja muiden Euroopan alueiden pyökkimetsät on Unescon maailmanperintöluettelon kohde 18 valtion alueella Euroopassa. Tämä kohde sisältää lauhkean vyöhykkeen ikimetsiä, jotka ilmentävät jääkauden jälkeistä euroopanpyökin levittäytymistä Euroopassa lähtien harvoilta, eristyneiltä seuduilta Alpeilla, Karpaateilla, Dinaarisilla Alpeilla, Välimeren seudulla ja Pyreneillä. Tämä maailmanperintökohde listattiin alkujaan 2007 käsittämään ikipyökkimetsiä Ukrainan ja Slovakian Karpaateilla. Vuonna 2011 Saksan muinaiset pyökkimetsät liitettiin mukaan. Aluetta laajennettiin vuosina 2017 ja 2021 niin, että mukana on metsiä yhteensä 18 valtion alueelta. Esimerkiksi Ukrainassa 13 metsien suojelualuetta kuuluu tähän maailmanperintökohteeseen.
Aiemmin nimellä Karpaattien ja Saksan pyökkimetsät.
Maailmanperintökohde tunnettiin ensimmäisen laajenemisensa jälkeen nimellä Karpaattien ja Saksan pyökkimetsät Tuolloin se koostuu 10 suojelualueesta Karpaattien vuoristossa Slovakiassa ja Ukrainassa sekä viidestä metsästä Saksassa.
Karpaattien alueet sijaitsevat kahdessa ryppäässä, joista toinen sijaitsee Slovakian itäosassa ja Ukrainan lounaisosassa lähellä Puolan rajaa. Toinen ryväs on Ukrainan lounaisosassa lähellä Romanian rajaa. Kolme neljästä Slovakian puolella olevasta alueesta kuuluu Poloninyn kansallispuistoon ja yksi muodostaa Vihorlatin suojellun maisema-alueen. Ukrainassa viisi aluetta kuuluu Karpaattien biosfäärialueeseen ja yksi Užin kansallispuistoon. Karpaateilla kohteeseen kuuluu noin 293 neliökilometrin laajuinen alue. Vuonna 2011 kohdetta laajennettiin ja siihen liitettiin viisi metsää Saksassa. Uusien metsien yhteispinta-ala on noin 44 neliökilometriä.
Euroopanpyökki on merkittävin kliimaksivaiheen puulaji Euroopan lauhkealla vyöhykkeellä Ruotsin eteläosista Espanjaan ja Balkanille. Maailmanperintöluetteloon Karpaattien pyökkimetsät otettiin pyökkien suvun laajan levinneisyyden ja ekologisen tärkeyden takia. Kohteen metsät edustavat suurinta osaa alkuperäisistä metsätyypeistä 300 metristä yli 2000 metriin. Alueen metsät ovat Euroopan suurimmat jäljellä olevat pyökkivaltaiset aarniometsät.
Jazz ist anders

Jazz ist anders on Die Ärzten kahdestoista studioalbumi, joka julkaistiin 2. marraskuuta 2007. Albumin mukana on myös EP-levy, joka sisältää kolme varsinaista kappaletta ja yhden piilotetun kappaleen. Albumi on yhtyeen diskografiassa jo toinen albumi, jonka yhtye on tuottanut kokonaan itse. Albumi nousi Saksassa virallisen albumilistan ensimmäiselle sijalle, jolla se vietti yhteensä seitsemän listaviikkoa. Yhteensä albumi pysyi listalla 68 viikkoa.
"Jazz ist anders" on ulkonäöltään humoristinen, kuten yhtyeen jotkin aiemmat julkaisut. Tavallisen cd-kotelon sijaan albumi on pakattu pieneen pahviseen pizzalaatikkoon. CD:n pintaan on painettu pizzan kuva ja mukana tuleva EP on tomaatin viipaleen kuvalla varustettu CD tai paperinen vihreä chili, johon on painettu koodi, joka mahdollistaa EP:n lataamisen yhtyeen kotisivuilta.
Albumin kappaleista ”Junge”, ”Lied vom Scheitern” ja ”Lasse redn” julkaistiin singlet ja musiikkivideot.
Albumista julkaistiin myös "Jazz ist anders (Economy)", joka sisältää humoristiset versiot alkuperäisen albumin kappaleista. Economy julkaistiin CD:nä myytäväksi yhtyeen Es wird eng -kiertueella, sekä yleiseen myyntiin vinyylinä. CD:tä ja vinyyliä koristaa kuva pizzan pohjasta.
Kurpat (suku)

Kurpat ("Gallinago") ovat kurppien heimoon kuuluva lintusuku. Kurppien sukuun kuuluu BirdLifen mukaan kahdeksantoista lajia. Lajimäärä vaihtelee hieman eri lähteissä, sillä esimerkiksi ITIS antaa kurppien suvulle seitsemäntoista lajia.
Kurpilla on linnuille poikkeuksellisen tuntoherkkä ja taipuisa ylänokka, jota ne voivat taivuttaa ylöspäin. Tämän ominaisuuden tarkoituksesta ei ole saatu varmaa tietoa, mahdollisesti ne saavat näin maata tonkiessaan helpommin otteen saalishyönteisestä tai -madosta.
Renzo Alverà

Renzo Alverà (17. tammikuuta 1933 – 17. maaliskuuta 2005) oli italialainen rattikelkkailija, moninkertainen arvokisamitalisti.
Alverà saavutti urallaan neljä MM-kultaa kahden miehen kelkasta (1957, 1958, 1959 ja 1960). Neljän miehen kelkasta hän voitti MM-tasolla kultaa kahdesti (1960, 1961) ja hopeaa vuonna 1957. Olympialaisista hän saavutti Cortina d’Ampezzon kotikilpailuista 1956 hopeaa sekä neljän ja kahden miehen kelkassa.
Enar Josefsson

Enar Josefsson (6. syyskuuta 1916 – 18. joulukuuta 1989) oli ruotsalainen hiihtäjä.
Vuoden 1950 MM-kisoissa Lake Placidissa Josefsson voitti kultamitalin Ruotsin viestijoukkueessa ja saavutti lisäksi hopeamitalin sekä 15:n että 50 kilometrin kilpailusta. Kaksi vuotta myöhemmin Oslon olympiakisoissa hän saavutti viestipronssia.
Saragossan avaus

Saragossan avaus on shakkiavaus, joka alkaa siirrolla
1.c3
Avauksen nimi tulee espanjalaisesta Zaragozan kaupungista.
Luonteeltaan avaus on passiivinen, se valmistelee d-sotilaan kaksoisaskelta, mutta ei ota muuten keskustaa haltuun. Se myös tukkii kuningatarratsun luonnollisen ruudun, mutta avaa samalla valkean kuningattarelle viistolinjan.
Avaus muuntuu usein käänteiseksi slaavilaiseksi puolustukseksi tai Caro-Kanniksi. Se voi myös muuntua Ponzianin avaukseksi tai sisilialaisen puolustuksen Alapinin muunnelmaksi.
Mustan vastauksiin kuuluvat normaalit Rc6, Rf6, c5, d5 ja e5 sekä f5. Näistä 1...d5 aiheuttaa valkealle hieman ongelmia, sillä valkean on vaikea edetä e-sotilaallaan kaksoisaskelta tekemällä ensin valmisteluja. Valkea voi kuitenkin yrittää jatkoa 2.e4 dxe4 3.Da4+, mutta musta voittaa jatkossa useita tempoja kehittäessään upseereja uhaten samalla valkean kuningatarta.
Vuonna 1922 järjestettiin Saragossan avauksen teematurnaus, jossa pelit alkoivat aina siirrolla 1.c3. Kolme shakinpelaajaa osallistui turnaukseen: Siegbert Tarrasch, Paul Leonhardt ja Jacques Mieses. Tarrasch voitti turnauksen.
Nils Täpp

Nils Täpp (27. lokakuuta 1917 – 23. lokakuuta 2000) oli ruotsalainen hiihtäjä, jonka aktiivivuodet ajoittuivat 1940- ja 1950-luvun vaihteen molemmin puolin.
Täpp saavutti Ruotsin viestijoukkueessa kultaa 1948 St. Moritzin olympialaisista ja 1950 Lake Placidin MM-hiihdoista. 1952 Oslon olympialaisista hän sai viestipronssia. Hänen paras henkilökohtainen arvokilpailusijoituksensa oli seitsemäs sija Oslon olympiakisojen 18 kilometrillä.
Ruotsin mestaruuden Täpp voitti vuonna 1946 15 kilometrillä sekä vuonna 1949 viestimestaruuden Östersunds SK:n joukkueessa.
Mike's Monster Jam

Mike's Monster Jam on viikoittainen jamitapahtuma, jossa illan isäntänä ja house-bandin basistina sekä laulajana toimii Mike Lynch. Jamit järjestetään Tampereella joka maanantai-ilta sekä Helsingissä joka sunnuntai-ilta. Nykyisin molemmissa kaupungeissa jamit järjestetään Henry's Pub -ravintolassa.
House-bandissa sekä jamien vakiovieraina nähdään nimekkäitäkin rock-työläisiä viettämässä vapaailtaa ja soittamassa sekalaisissa kokoonpanoissa. Lavalla on nähty myös kansainvälisiä vieraita, muun muassa Joe Lynn Turner on vieraillut jamilauteilla.
Tämän hetken vakituisimmassa house-bandin kokoonapanossa soittavat Mike Lynch (basso), Kalle Alatalo (kitara), Jani Wilund (koskettimet) sekä Ville Siuruainen (rummut). 
Aikaisemmissa house-bandin kokoonpanoissa tai satunnaisina vieraina on nähty muun muassa Erik Valkama, Lacu Lahtinen, Ari Toikka, Ali Ahmaniemi, Jussi "Kliffa" Ojanen sekä Robert Engstrand.
Helge Brendryen

Helge Brendryen (s. 17. helmikuuta 1974) on norjalainen entinen mäkihyppääjä.
Brendryen voitti kultamitalin 1993 Falunin MM-kisojen joukkuemäen kilpailusta. Samoissa kisoissa hän sijoittui suurmäen henkilökohtaisessa kilpailussa viidenneksi.
Maailmancupissa Brendryenin parhaaksi osakilpailusijoitukseksi jäi kahdeksas sija tammikuussa 1993 Kulmin lentomäessä käydyssä kilpailussa.
Viklot

Viklot ("Tringa") on kurppien heimoon kuuluva rantalintusuku. Viklojen sukuun kuuluu BirdLife Suomen ja ITIS:n mukaan 13 lajia.
Koko ja ulkonäkö.
Vikloilla on hyvin pitkät jalat. Nokka on myös pitkä ja suora.
Poloninyn kansallispuisto

Poloninyn kansallispuisto () on kansallispuisto Slovakian itäosassa Puolan ja Ukrainan rajalla Karpaatteihin kuuluvan Bukovské vrchy -vuoriston alueella.
Kansallispuisto perustettiin vuonna 1997 ja se on kokonaispinta-alaltaan 298,05 neliökilometriä puskurivyöhyke mukaan luettuna. Se sijaitsee kokonaisuudessaan Prešovin alueeseen kuuluvassa Sninan piirissä. Puolan puolella puisto jatkuu Bieszczadyn kansallispuistona. Kansallispuistoon kuuluu kolme aarniometsäaluetta, jotka kuuluvat Unescon maailmanperintökohteeseen Karpaattien pyökkimetsät.
Luonto.
Noin 80% kansallispuiston pinta-alasta on metsän peitossa. Pääasiassa metsät ovat pyökki- tai pihta-pyökki-metsiä. Alueella on Slovakian suurin aarniometsien keskittymä. Toinen kansallispuiston luonnon ominaispiirteistä ovat vuoristoniityt.
Poloninyn kansallispuisto on ainutlaatuinen Slovakiassa, sillä alueelta löytyy monia lajeja, joita ei löydy muualta Slovakiasta. Kansallispuistossa on laskettu olevan noin 3600 selkärangaton- ja 294 selkärankaislajia, joista sammakkoeläimiä on 13, matelijoita 8, lintuja 198 ja nisäkkäitä 55. Kansallispuisto muodostaa Puolan puolen Bieszczadyn kanssa yhtenäisen alueen, ja esimerkiksi visentti- ja hirviyksilöitä vierailee Poloninyssä satunnaisesti.
Kristen Skjeldal

Kristen Skjeldal (s. 27. toukokuuta 1967 Voss, Norja) on norjalainen hiihtäjä.
Skjeldal on saavuttanut kaksi olympiakultaa Norjan viestijoukkueessa: 1992 Albertvillestä ja 2002 Salt Lake Citystä. Salt Lake Cityssä hän saavutti lisäksi pronssia 30 kilometrin vapaan hiihtotavan yhteislähtökilpailusta. 
Maailmancupissa Skjeldal on saavuttanut yhden osakilpailuvoiton, tulokaskaudellaan 1990–1991 Lahdessa käydystä 30 kilometrin vapaan hiihtotavan kilpailusta. Palkintokorokesijoituksia hänellä on kaikkiaan 11. Henkilökohtaisia Norjan-mestaruuksia Skjeldalilla on yhdeksän.
Korinttilaisten kirje Paavalille

Korinttilaisten kirje Paavalille on "Uuden testamentin" apokryfinen kirja, joka oli alun perin osa "Paavalin tekoja", mutta sitä levitettiin myös erikseen. Se esittää olevansa Korintin seurakunnan apostoli Paavalille lähettämä. Teksti on suunnattu Simon Maguksen harhaoppeja vastaan.
Kirjeen arvioidaan olevan peräisin 100-luvulta. Se ei näin ole korinttilaisten ja Paavalin aitoa kirjeenvaihtoa, vaan kirjoitettu myöhemmin todennäköisesti dokeettisten ja gnostilaisten harhaoppien vastustamiseksi. Kirje oli kuitenkin aikanaan osa Armenian apostolisen kirkon käyttämää "Raamattua".
Kirjeen alussa sen lähettäjäksi on nimetty Stefanos sekä hänen kanssaan olleet vanhimmat Dafnos, Eubulos, Theofilos ja Zenon. He sanovat kirjoittaneensa Paavalille, koska Simon ja Kleobios olivat tulleet Korinttiin ja saarnanneet oppeja, jotka olivat ristiriidassa Paavalin ja muiden apostolien oppien kanssa. Simon opetti seuraavia asioita:
Korinttilaiset pyytävät Paavalia vastaamaan harhaopin torjumiseksi. Vastaus Paavalilta tähän kirjeeseen on myös sisällytetty "Paavalin tekoihin" ja se tunnetaan nimellä "Paavalin kolmas kirje korinttilaisille".
Master of Business Administration

Master of Business Administration (MBA) on liiketoimintajohtamisen maisteritutkinto. 
Suomessa käsite yhdistetään joskus tradenomin (ylempi amk) -tutkintoon, joka on Suomessa opetusministeriön valvonnassa oleva maisteritason tutkinto, ylempi korkeakoulututkinto. Tutkinto-opiskelijaksi haetaan ammattikorkeakoulun hakumenettelyn tapaan. 
Kansainvälisissä yhteyksissä MBA (Master of Business Administration) ja EMBA (Executive MBA) ovat täydennyskoulutusohjelmia, joiden suorittajilta edellytetään soveltuvaa pohjakoulutusta sekä pitkähköä työkokemusta. MBA on tyypillisimmin täysipäiväinen ja EMBA on työn ohessa suoritettava koulutusohjelma. Suomalaiset MBA-ohjelmat eivät ole opetusministeriön hyväksymiä tutkintoja, mutta monet kansainväliset korkeakoulutasoiset MBA-tutkinnot voidaan rinnastaa suomalaisiin kaupallisen alan korkeakoulututkintoihin. Tutkinnon tunnustamisella on merkitystä julkisen sektorin virkoja ja tehtäviä haettaessa, päätöksen tunnustamisesta tekee Opetushallitus.
MBA ja EMBA eivät ole Suomessa osa virallista tutkintojärjestelmää. Ohjelmien sisältö ei ole varsinaisten yliopistotutkintojen tai ylempien ammattikorkeakoulututkintojen tapaan opetusministeriön valvonnassa. Ohjelmien taso vaihtelee huomattavasti ja niiden keskinäinen vertailu on vaikeaa. Arvostetuimpien ohjelmien laadun takeena on niille myönnetyt, kansainvälisten ja riippumattomien arvioijien myöntämät akkreditoinnit. Suomalaisille MBA-ohjelmille myönnettyjä kansainvälisiä akkreditointeja ovat muun muassa Association to Advance Collegiate Schools of Business (AACSB), Association of MBAs (AMBA) sekä European Quality Improvement System (EQUIS). Vain kahdella Suomessa tutkintoja järjestävällä koululla on näistä koostuva kolmoisakkreditointi.
Suomessa MBA-ohjelmia toteuttavat yliopistoista muun muassa Aalto-yliopiston Aalto University Executive Education, Hanken, englantilainen Henley Business School, niin ikään englantilainen Northamptonin yliopisto yhdessä HELBUSin kanssa, Jyväskylän yliopiston Avance-johtamiskoulutus, Oulun yliopiston Executive Education, Tampereen yliopiston ja Tampereen teknillisen yliopiston yhteistyössä toteuttama Executive MBA Tampere, Turun kauppakorkeakoulu ja Itä-Suomen yliopiston koulutus- ja kehittämispalvelu Aducate. Myös useat ammattikorkeakoulut toteuttavat MBA-ohjelmia yhteistyössä ulkomaisten korkeakoulujen kanssa. MBA- ja eMBA-ohjelmat ovat suorittajalle usein maksullisia.
Mini-MBA (mMBA) on termi ja sertifikaatti pienemmälle koulutukselle, joka vaatii alle 100 opintoviikkoa ja jossa keskitytään tiettyihin osa-alueisiin ja perustuu henkilön omiin tavoitteisiin kehittyä. Nimike ei ole tutkinto, koska sitä ei ole virallisesti akreditoitu, vaikka se sisältää MBA-koulutusohjelman sekä tutkinnon materiaalin. Koulutusta annetaan yliopistoissa ja vastaavissa laitoksissa.
Mini-MBA-koulutusta tarjotaan suurimmissa yliopistoissa Yhdysvalloissa esimerkiksi Florida Institute of Technology, University at Buffalo, Rutgersin yliopisto ja Harvard Business School. Tanskassa koulutusta antaa Business Kolding Institute ja Suomessa Probana Business School.
Svetlana Nageikina

Svetlana Vjatšeslavovna Nageikina (, ; s. 2. helmikuuta 1965 Tambov) on venäläinen uransa lopettanut hiihtäjä.
1988 Calgaryn olympialaisissa Nageikina voitti kultamitalin Neuvostoliiton naisten viestijoukkueessa. Samoissa kisoissa hän oli viidellä kilometrillä kahdeksas ja kymmenellä kilometrillä neljäs. 1991 Val di Fiemmen MM-kisoissa hän oli 30 kilometrillä viides ja 15 kilometrillä kahdeksas, mutta ei mahtunut kultaa voittaneeseen viestijoukkueeseen. 
Puolen vuosikymmenen ajaksi Nageikinan arvokisasijoitukset painuivat kymmenennen sijan heikommalle puolelle, eikä häntä otettu mukaan viestijoukkueisiin. 1999 Ramsaun MM-kisoissa hän sijoittui neljänneksi viiden kilometrin perinteisen hiihtotavan kilpailussa. 
2002 Salt Lake Cityn kisoihin Nageikina siirtyi edustamaan Valko-Venäjää. Hän oli 15 kilometrin kilpailussa viides ja pääsi ensimmäistä kertaa 14 vuoteen viestijoukkueeseen, joka kuitenkin jäi mitaleitta sijoituttuaan viidenneksi. Nageikina hiihti viestijoukkueessa myös vuotta myöhemmin Val di Fiemmen MM-hiihdoissa, missä joukkue oli jälleen viides. Samoissa kisoissa hän sijoittui takaa-ajokilpailussa kahdeksanneksi.
Maailmancupissa Nageikina on saavuttanut yhden henkilökohtaisen osakilpailuvoiton, helmikuussa 1990 10 kilometrin kilpailussa Jugoslaviassa. Palkintokorokesijoituksia hänellä on kaikkiaan 18. 
Venäjän mestaruuden Nageikina voitti vuonna 2001 30 kilometrillä ja saavutti samana vuonna hopeaa kymmenellä kilometrillä. Lisäksi hän on saavuttanut kaksi pronssia.
Ohjaustehostin

Ohjaustehostin on ajoneuvojen apulaite, joka vähentää ohjaamiseen tarvittavaa voiman määrää ja auttaa kuljettajaa pyörien kääntämisessä (vrt. servo). Ohjaustehostimen keksijäksi mainitaan 1920-luvulla eläneet Klara Gailis ja George Jessup Massachusettsista Yhdysvalloista, mutta sen patentoi ensimmäisenä Francis W. Davis (US Patent Office 30.8.1932). 
Ensimmäinen kaupallinen ohjaustehostin oli vuosimallin 1951 Chrysler Imperialissa, ja sitä kutsuttiin nimellä "Hydraguide". 2000-luvun alussa esitelty automaattinen pysäköinti on jatkoa ohjaustehostimen toimintoihin. 
Ohjaustehostimet toimivat hydraulisesti, sähköisesti tai sähkön ja hydrauliikan yhdistelmänä. 
Hydraulijärjestelmät.
Hydraulinen järjestelmä toimii hihnavetoisella pumpulla, jota ajoneuvon moottori pyörittää. Pumppu luo hydraulista painetta, ja kaksitoiminen mäntä vie voiman ohjaustangolle. Voiman määrää säädetään ohjauspyörään kytketyillä venttiileillä. Haittapuolena on energian kulutusta aiheuttava pumpun vastus myös silloin, kun ohjauspyörää ei käännetä. Haittapuolena voidaan pitää myös sitä, että moottorin sammuessa ajon aikana ohjaustehostin lakkaa toimimasta, jolloin ohjauksen muuttuminen raskaaksi voi yllättää autoilijan. Yleensäkin hydraulisella tehostimella varustetun käymättömän auton ohjaaminen rullattaessa vaihde vapaalla tai kytkinpoljinta painaen voi täten aiheuttaa vaaratilanteita.
Sähköjärjestelmät.
Sähköiset järjestelmät ovat uudempaa teknologiaa. Ne käyttävät nimensä mukaisesti sähköisiä komponentteja. Niiden toiminta perustuu pitkälti antureihin. Kun ohjauspyörää käännetään, anturit lähettävät siitä tiedon ohjausyksikölle ja tietokone laskee tarvittavan voiman. Tarvittava lisävoima tuotetaan sähkömoottorin avulla. Sähköisen järjestelmän etuina pidetään parempaa hyötysuhdetta, haittoina rajoitettua voimaa ja ohjaustuntumaa. 
Sähkö-hydraulijärjestelmät.
Sähköhydraulijärjestelmät, myös "hybridijärjestelmät", käyttävät samaa toimintatapaa kuin hydraulinen järjestelmä. Hybridijärjestelmässä hydraulista painetta tuottavaa hydraulimoottoria ei kuitenkaan pyöritetä hihnavedolla auton moottorista, vaan erillisellä sähkömoottorilla.
Saivaara

Saivaara () on Enontekiöllä Suomessa sijaitseva tunturi, jonka huippu on noin 830 metrin korkeudella merenpinnasta. Saivaaran huipulla on Pentti Papinahon tekemä presidentti Urho Kekkosen 80-vuotissyntymäpäivän kunniaksi kiinnitetty muistolaatta.
Saivaaran länsipuolelta kulkee Kalottireitin Kilpisjärveltä Haltille johtava osuus.
Rousseaun gambiitti

Rousseaun gambiitti on shakkiavaus, jota luonnehtivat siirrot
1. e4 e5
2. Rf3 Rc6
3. Lc4 f5
Avaus on nimetty ranskalaisen Eugène Rousseaun mukaan.
Gambiittia pidetään heikkona mustalle, sillä valkea pärjää hyvin torjuessaan sen ja jatkaessaan kehitystä. Valkean lähetti c4:ssä estää mustaa linnoittamasta lyhyesti ja ratsu f3:ssa uhkaa edetä g5:een ja edelleen f7:ään. Gambiitti muistuttaa kuningasgambiittia mutta käännetyin värein. Gambiitti voi olla hyvinkin tehokas pikashakissa, sillä jatkossa valkea kohtaa useita ansoja, joiden tutkiminen vie aikaa ja saattaa johtaa aikapulaan.
Valkealle parhaana vaihtoehtona pidetään gambiitin torjumista siirrolla 4.d3 tai 4.d4. Muita vaihtoehtoja, mutta heikompia ovat 4.Lxg8, Rc3 ja exf5.
Seurasaartensirrit

Seurasaartensirrit ("Prosobonia") on kurppien heimoon kuuluva lintusuku. Seurasaartensirrien sukuun kuuluu BirdLife Suomen mukaan neljä lajia. Suvun lajien sisällössä on hajontaa lähteestä riippuen.
Luontodirektiivin I liite

Luontodirektiivin I liite määrittelee suojeltavia luontotyyppejä, erilaisia ekologisia ympäristöjä, joiden suojelemista pidetään tärkeänä. Jokainen suojeltava luontotyyppi on luokiteltu ja määritelty numerolla.
Suomessa suojelu tapahtuu Natura 2000 -ohjelmassa, mutta eräiden kaupunkien ympäristötoimet ovat määritelleet myös Natura 2000 -alueisiin kuulumattomia pienempiä alueita myös saman luokituksen mukaisesti. Monet ympäristökeskukset ilmoittava Natura 2000 -alueen yhteydessä Lintudirektiivin I liitteen lintujen sekä Luontodirektiivin II liitteen lajien lisäksi Luontodirektiivin I liitteen ympäristötyypit.
Yhdellä Natura 2000 -alueella voi olla useita Natura 2000 -luontotyyppejä. Natura 2000 -luontotyyppejä on useita. Alla on mainittu joitain Suomen kannalta edustavia luontotyyppejä.
Vihorlatin suojeltu maisema-alue

Vihorlatin suojeltu maisema-alue on suojelualue Slovakian itäosassa Karpaatteihin kuuluvassa Vihorlat-vuoristossa. Se sijaitsee Humennén, Sobrancen ja Sninan piirien alueella.
Vihorlat-vuoriston alue on vulkaanista alkuperää. Pyökit, tammet, saarnet, pihdat ja vaahterat ovat alueella yleisiä. Eläinlajeista alueen merkittävimpiä ovat ilves, villikissa, susi, saukko, mustahaikara, viirupöllö, pikkukiljukotka ja huuhkaja. Alueen erikoisuus on maanvyörymän seurauksena muodostunut Morské oko -järvi.
Vihorlatin suojeltu maisema-alue on osa Unesco maailmanperintöluettelon kohdetta Karpaattien pyökkimetsät.
Öljynsuodatin

Öljynsuodatinta käytetään poistamaan kiinteät epäpuhtaudet voiteluöljyistä, kuten moottori-, automaattivaihteisto- ja hydrauliikkaöljyistä. Öljynsuodatinmalleja löytyy esim. koteloitu kertakäyttöinen paperisuodatin, koteloimaton paperisuodatinelementti ja keskipakoissuodatin. Öljynsuodatin vaihdetaan määrävälein, yleensä samaan aikaan voiteluöljyn kanssa.
Toiminta.
Koteloitu öljysuodatin sisältää suodatinpaperin, joka on sijoitettu peltikotelon sisälle. Koteloidussa suodattimessa on kierteet, joiden avulla se kiinnitetään voitelujärjestelmään. Koteloimaton suodatin on pelkkä laskostettu suodatinpaperi ja sen kotelointi sijaitsee kiinteästi järjestelmässä. Koteloimattomasta suodattimesta vaihdetaan yleensä tiivisterengas ja suodatinpaperi, eli jätettä syntyy vähemmän. Keskipakoissuodatin toimii järjestelmän öljynpaineella ja se erottelee epäpuhtaudet sentrifugin seinämälle. Keskipakoissuodatin pystyy sitomaan suuria määriä epäpuhtauksia.
Puhdistamaton öljy virtaa suodatinpaperin läpi ulkokehän puolelta ja poistuu keskeltä. Suodattimen erottelemat epäpuhtaudet jäävät paperiin, mutta öljy läpäisee sen. Suodattimessa on ohivirtausventtiili siltä varalta, että suodatinpaperi tukkeutuu tai jos öljyllä on liian korkea viskositeetti. Ohivirtausventtiili estää tukkeutuneen suodattimen paineen nousun liian korkeaksi, sillä suuri ylipaine saattaa rikkoa suodattimen. Alhaisissa lämpötiloissa esim. moottoriöljyn sisältämä parafiini saattaa kiteytyä, jolloin se ei virtaa suodatinpaperin läpi. Tällöin öljy virtaa ohivirtausventtiilin kautta kunnes öljy lämpenee. Suodatinistukan keskellä on myös pohjaventtiili, joka estää öljyn poisvalumisen suodattimesta järjestelmän ollessa sammuksissa. Öljynsuodatin ei pysty erottamaan vettä öljystä ja tätä tehtävää varten tarvitaan oma vedenerotin.
Suodatinpaperin laskostuksessa pyritään pinta-alan maksimointiin, sillä suodatuspinta-ala vaikuttaa suodattimen liansitomiskykyyn. Tavallinen laskostustapa on tähti-laskostus, jossa paperi laskostetaan säteittäin ympyränmuotoiselle kehälle. Suodattimen toimintaan vaikuttaa myös erottelukyky: tiheä suodatin erottaa pienemmät hiukkaset, mutta tukkeutuu nopeammin ja saattaa aiheuttaa suurempaa virtausvastusta. Järjestelmälle vaarallisimpia ovat hiukkaset, joiden koko on järjestelmän välysten suuruinen. Suodatustehokkuuden lisäämiseksi voidaan selluloosapaperiin lisätä esimerkiksi puuvillaa. Taloudellisessa mielessä ei ole kannattavaa yrittää suodattaa kaikkia likapartikkeleita, sillä välykset saattavat sallia pieniä epäpuhtauksia. On valittava tarkoituksenmukaisen puhtausluokan öljynsuodatin.
Kierrätys.
Öljynsuodattimet ovat yleensä kertakäyttöisiä - pois lukien keskipakoissuodattimien puhdistettavat mallit. Öljynsuodattimet ovat ongelmajätettä, ne luetaan kiinteisiin öljypitoisiin jätteisiin. Öljynsuodattimet voidaan kerätä samaan astiaan, mutta ne on valutettava tyhjäksi ennen keräysastiaan laittamista.
Walter Byron

Jacob Walter "Wally" Byron (2. syyskuuta 1894 Winnipeg – 22. joulukuuta 1971 Winnipeg) oli kanadalainen jääkiekkomaalivahti ja olympiavoittaja. Hän oli mukana Winnipeg Falconsin kultaa voittaneessa joukkueessa Antwerpenin kesäolympialaisissa 1920.
Byronin vanhemmat olivat lähtöisin Islannista.
Richter–Veresov-hyökkäys

Richter–Veresov-hyökkäys on shakkiavaus, jota luonnehtivat siirrot
1.d4 d5 
2.Rc3 Rf6 
3.Lg5
Avaus on nimetty saksalaisen kansainvälisen mestarin Kurt Richterin ja neuvostoliittolaisen Gavriil Veresovin mukaan. He käyttivät avausta säännöllisesti.
Avaus sijoitetaan ECO-koodistolla koodille D01.
Musta jatkaa avauksessa yleensä 3...Rbd7, 3...e6, 3...Lf5, 3...c6 tai 3...c5, joten avaus voi johtaa useisiin eri asemiin. Valkean suunnitelmiin kuuluu usein nopea linnoittautuminen kuningatarsivustalle ja etenemiset f3 ja e4.
Avaus ei ole ollut koskaan kovin suosittu, ja tilastollisesti se tarjoaa mustalle paremmat voittomahdollisuudet kuin valkealle.
Terminator – Pelastus

Terminator – Pelastus () on vuonna 2009 julkaistu yhdysvaltalainen tieteiselokuva, jonka on käsikirjoittanut John Brancato ja Michael Ferris ja ohjannut McG. Pääosissa ovat Christian Bale, joka esittää tulevaisuuden vastarinnan johtajaa John Connoria, sekä Sam Worthington, joka esittää kyborgi Marcus Wrightia. Muissa rooleissa esiintyvät muun muassa Anton Yelchin, Moon Bloodgood, Bryce Dallas Howard, Common, Michael Ironside ja Helena Bonham Carter. 
Elokuva on neljäs osa "Terminator"-elokuvien sarjassa. "Pelastus" on elokuvasarjan ainoa osa, jossa ei ole mukana Terminator-hahmon esittäjää Arnold Schwarzeneggeriä. Hahmo kuitenkin esiintyy elokuvassa lyhyesti digitaalisesti luotuna. Schwarzenegger oli Kalifornian kuvernöörinä vuosina 2003–2011, eikä pitänyt soveliaana tehdä näyttelijän työtä tuolloin. 
Elokuvan ensi-ilta oli Yhdysvalloissa 21. toukokuuta ja Euroopassa 3. kesäkuuta 2009.
Juoni.
Warner Bros. julkaisi seuraavan juonikuvauksen touko-kesäkuussa 2008. Elokuva sijoittuu maailmanlopun jälkeiseen aikaan vuoteen 2018, jolloin koneet hallitsevat maailmaa. John Connor (Christian Bale) on mies, jonka kohtalo on johtaa ihmiskunnan vastarintaliikettä taistelussa Skynetiä ja sen terminaattoreita vastaan.
Tulevaisuus, johon Connor on kasvatettu uskomaan, muuttuu, kun maisemiin ilmestyy Marcus Wright (Sam Worthington), muukalainen jonka viimeinen muisto liittyy kuolemantuomioon. Connorin on selvitettävä, onko Marcus lähetetty tulevaisuudesta vai pelastettu menneisyydestä vai kenties pelastettu menneisyydessä jotta häntä ei lähetettäisi tulevaisuuteen. Skynetin valmistellessa viimeistä tuhon aaltoa Connor ja Marcus lähtevät matkalle, jossa heille selviää totuus salaisuudesta ihmiskuntaa kohtaavan tuhon aikana.
Tuotanto.
Elokuvan kuvaukset alkoivat 5. toukokuuta 2008 Albuquerquessä New Mexicossa. Aiemmassa kolmessakin osassa mukana ollut Stan Winston vastasi myös "Pelastuksen" erikoistehosteista.
Soundtrack.
Vuonna 2009 julkaistiin "Terminator Salvation Original Soundtrack" -albumi Reprise Recordsin kautta.
Arvioita.
"Turun Sanomien" Päivi Valotien mielestä "Terminator – Pelastus" on edeltäjänsä "" (2003) tapaan ”aivan joutavaa jatkoa” 25 vuotta aiemmin alkaneeseen elokuvasarjaan, kun ensimmäinen jatko-osa "Terminator 2 – Tuomion päivä" oli vielä hyvä. Hänestä Christian Balen kyvyt menevät hukkaan konsolipelimäisessä, näyttävässä mutta hengettömässä räiskimiselokuvassa, josta puuttuu täysin kahden ensimmäisen osan eettinen pohdiskelu.
Miguel Najdorf

Miguel Najdorf (oik. Mendel (Mieczysław) Najdorf; 15. huhtikuuta 1910 – 4. heinäkuuta 1997) oli puolanjuutalaissyntyinen argentiinalainen shakin suurmestari. Hänet tunnetaan parhaiten sisilialaisen puolustuksen Najdorf-muunnelmastaan.
Najdorf syntyi Grodzisk Mazowieckiissa Varsovan lähellä Puolassa. Hän kuoli Málagassa, Espanjassa.
Das ist nicht die ganze Wahrheit...

Das ist nicht die ganze Wahrheit... on Die Ärzten neljäs studioalbumi, joka julkaistiin 7. elokuuta 1988. Albumi oli yhtyeen ensimmäinen, joka sijoittui Saksassa top-10-listalle. Yhtye päätti albumin julkaisun jälkeen pitää viimeisen kiertueensa ennen yhtyeen lopettamista.
Albumilla on kolmentoista varsinaisen kappaleen lisäksi yksi piilotettu kappale nimeltä "♀". Albumin kappaleista "Ich ess' Blumen", "Westerland" ja "Bitte bitte" julkaistiin singleinä.
Helmut Braselmann

Julius Helmut Braselmann (18. syyskuuta 1911 – 23. helmikuuta 1993) oli saksalainen käsipalloilija ja olympiavoittaja. Hän oli mukana Saksan kultaa voittaneessa joukkueessa Berliinin olympialaisissa 1936. Braselmann pelasi turnauksessa kaksi ottelua.
Willibald Kreß

Willibald Kreß (13. marraskuuta 1906 Frankfurt am Main − 27. tammikuuta 1989) oli saksalainen jalkapallomaalivahti ja -valmentaja.
Seurauransa aikana Kreß pelasi maalivahtina Rot-Weiß Frankfurtissa, FC Mulhousessa ja Dresdner SC:ssa. Dresdenissä hän voitti Bundesliiga-mestaruuden vuosina 1943 ja 1944.
Saksan maajoukkueessa Kreß pelasi 16 ottelua vuosina 1929−1934. Hän päätti maajoukkueuransa vuoden 1934 MM-kilpailuihin, joissa hän pelasi kolme ottelua, ja Saksa sijoittui kolmanneksi.
Pelaajauransa jälkeen Kreß toimi kakkosvalmentajana Wuppertaler SV:ssa, FSV Frankfurtissa ja VfB 1900 Gießenissä.
Pohjoiskalotin Harmonikkamestaruuskilpailut

Pohjoiskalotin avoin viihdeharmonikkamestaruuskilpailu järjestetään joka vuosi heinäkuussa Torniossa ja Haaparannalla järjestettävän Rajasoitto-tapahtuman yhteydessä.
SPHA-T

SPHA on fiktiivinen asejärjestelmä, joka esiintyy George Lucasin "Tähtien sota" -elokuvasarjassa. SPHA esiintyy "", jossa se tuhoaa Geonosiksen taistelussa Kauppaliiton aluksia. 
SPHA:n valmisti Rothanan raskas konepaja. Se on 140,2 metriä pitkä ja 20,6 metriä korkea. Sen huippunopeus on 35 kilometriä tunnissa.
SPHA:sta on neljä mallia SPHA-T,SPHA-I,SPHA-V ja SPHA-C.
SPHA:n eri versioiden pääaseet: 
Kaikissa SPHA-malleissa on pää aseen lisäksi kaksitoista jalkaväen torjunta blasteria. Miehistö: viisitoista pakollista miehistönjäsentä ja kymmenen tykkimiestä. Matkustajat:kolmekymmentä kloonisotilasta.
Matteo Carrara

Matteo Carrara (s. 25. maaliskuuta 1979 Alzano) on italialainen maantiepyöräiijä. Hän aloitti ammattilaisuransa vuonna 2001 Colpack-Astro-joukkueessa. Kaudeksi 2003 hän siirtyi De Nardi-Colpack -talliin. Kaudella 2004 hän kilpaili Lampre-joukkueessa ja seuraavaksi kaudeksi hän siirtyi Barloworld-Valsir-talliin, mutta palasi kaudeksi 2006 Lampreen. Kauden 2007 hän ajoi Unibet.com-tallissa ja kauden 2008 belgialaisessa Quick·Step - Innergetic -joukkueessa. Ammattilaisuransa viimeiset vuodet 2008–2012 hän edusti Vacansoleil-tallia.
Criterium d'Abruzzo, voitto 
Itävallan ympäriajo, pistekilpailun ja 5. etapin voitto
Tour of Qinghai Lake, pistekilpailun sekä 2. ja 5. etapin voitto
Lombardian ympäriajo, kuudes
Sveitsin ympäriajo, kokonaiskilpailussa neljäs
Euskal Bizikleta, kokonaiskilpailussa kolmas
Circuit de Lorraine, voitto
Luxemburgin ympäriajo, kokonaiskilpailun voitto
Italian ympäriajo, kokonaiskilpailussa 16:s
Michael McDonald (näyttelijä)

Michael James McDonald (s. 31. joulukuuta 1964) on yhdysvaltalainen näyttelijä ja koomikko. Hän on näytellyt muun muassa komediasarjassa "Mad Tv". Hän liittyi ohjelman näyttelijäkaartiin vuonna 1998 ja lopetti ohjelmassa kymmenennen kautensa jälkeen, vuonna 2008. Hän on sarjassa pisimpään näytellyt näyttelijä, ja hän on luonut joitakin ohjelman tunnetuimmista hahmoista.
Ura.
McDonald aloitti Mad Tv:ssä sarjan neljännellä kaudella. Hän näytteli sarjassa esimerkiksi Stuart Larkin ja Rusty Miller. Michael imitoi monia kuuluisuuksia kuten esimerkiksi Dr. Phil, Simon Cowell, Adam West ja Ozzy Osbourne. Hän myös teki sivuroolin kaikissa Austin Powers -elokuvissa. McDonald tekee myös paljon äänirooleja.
Siniša Gogić

Siniša Gogić (s. 20. lokakuuta 1963 Niš, Jugoslavia) on Kyprosta edustanut serbialainen jalkapallovalmentaja ja entinen pelaaja. Kesäkuusta 2012 lähtien hän on toiminut kreikkalaisen Ergotelisin päävalmentajana.
Ura pelaajana.
Hän lopetti pelaamisen vuonna 2002 viimeisenä seuranaan Olympiakos Nikosia. Hän kuului vuosina 1994–1999 Kyproksen jalkapallomaajoukkueeseen ja teki kahdeksan maalia 37. ottelussa. Hän aloitti uransa vuonna 1982 liittymällä syntymäkaupunkinsa FK Radnički Nišisiin. Sen jälkeen kun hän pelasi viisi vuotta FK Radnički Nišissa, hän liittyi toiseen serbialaiseen joukkueeseen, FK Radiin. Myöhemmin hän on edustanut kyproslaista APOEL:a, Anorthosis Famagustaa ja kreikkalaista Olympiakosia. Hän pääsi pelaamaan Mestarien liigaa kaudella 1998–1999 edustaessaan Olympiakosia. Joukkue voitti lohkonsa, jossa oli mukana suurseurat FC Porto ja Ajax Amsterdam. Gogić viimeisteli useat Olympiakosin maalit, mutta kreikkalaisjoukkue joutui tyytymään neljännesvälierissä häviöön.
Ura valmentajana.
Peliuransa jälkeen Gogić on toiminut valmentajana Olympiakosin juniorijoukkueessa. Vuonna 2007 hän toimi kyproslaisen Apollon Limassolin päävalmentajana. Syyskuussa 2008 hän siirtyi Cedomir Janevskin apuvalmentajaksi Belgradin Punaiseen tähteen. Janevskin erottua tehtävistään toukokuussa 2009 Gogić nousi seuran päävalmentajaksi. 
Gogićin pesti Belgradissa jäi lyhyeksi, sillä hän siirtyi jo kesäkuussa kreikkalaisen Panetolikosin päävalmentajaksi. Hän toimi tehtävässä helmikuuhun 2010 saakka, kunnes siirtyi kiinalaisen Shenzhen Rubyn päävalmentajaksi. Shenzhen sijoittui hänen johdollaan Kiinan Superliigassa sijalle 12. Kaudella 2011/12 hän valmensi Olympiakosin juniorijoukkuetta.
Kesäkuussa 2012 Gogićista tuli Kreikan Superliigasta pudonneen Ergotelisin päävalmentaja.
Pekka Peltokallio

Pekka Samuel Peltokallio (21. tammikuuta 1926 Ylistaro – 19. heinäkuuta 2017 Espoo) oli suomalainen lääkäri ja professori. 
Henkilöhistoria.
Peltokallion vanhemmat olivat rovasti Jussi Heikki Peltokallio ja Sylvi Elisabeth Heikinheimo ja puoliso vuodesta 1954 Kerttu Mirjami Kuronen. Peltokallio tuli ylioppilaaksi 1944 ja valmistui lääketieteen lisensiaatiksi 1953. Uransa alkuvuosina hän työskenteli lääkärinä Etelä- ja Keski-Suomessa. Hän oli Helsingin yliopiston dosentti 1969–1975 ja sen jälkeen kirurgian apulaisprofessori 1975–1993. Peltokallio tutki varsinkin urheilulääketiedettä ja urheilukirurgiaa. Hän toimi Suomen urheilulääkäriyhdistyksen puheenjohtajana 1969–1972 ja Suomen edustajana alan kansainvälisessä järjestössä International Federation of Sports Medicine (FIMS) 1962–1969.
Bent Larsen

Jørgen Bent Larsen (4. maaliskuuta 1935 Thisted, Tanska – 9. syyskuuta 2010 Buenos Aires, Argentiina) oli tanskalainen shakin suurmestari ja yksi kaikkien aikojen vahvimpia pohjoismaalaisia pelaajia.
Hän oli kuusinkertainen shakin Tanskan mestari ja voitti pohjoismaiden mestaruuden 1955 ja 1973. Hän voitti kolme alueidenvälistä turnausta (Amsterdam 1964, Sousse 1967 ja Biel/Bienne 1976) ja osallistui MM-ehdokasturnauksiin neljä kertaa (1965, 1968, 1971 ja 1977). Larsen voitti kymmeniä kansainvälisiä turnauksia urallaan ja palkittiin ensimmäisellä shakin Oscarilla vuonna 1967. 
Bent Larsen oli myös tunnustettu shakkikirjailija. Shakkiavaus 1. b3 on tunnettu nimellä Larsenin avaus, jolla mestari hävisi kuuluisan pelin Boris Spasskia vastaan.
Ulrike Holzner

Ulrike Holzner (s. 18. syyskuuta 1968) on entinen saksalainen rattikelkkailija, olympiamitalisti.
Holzner saavutti hopeaa vuoden 2002 olympialaisista Salt Lake Citystä kahden naisen kelkassa yhdessä Sandra Prokoffin kanssa. Seuraavana vuonna hän saavutti samasta lajista niin ikään hopeaa Prokoffin kanssa Winterbergin MM-kilpailuissa.
Kiki Strike ja tehtävä Varjokaupungissa

Kiki Strike ja tehtävä Varjokaupungissa ("Kiki Strike: Inside the Shadow City", 2006) on yhdysvaltalaisen Kirsten Millerin kirjoittama nuorten fantasiaromaani, joka aloittaa New Yorkiin sijoittuvan "Kiki Strike" -sarjan. 
Kirjoja rakastava Ananka Fishbein on romaanin minä-kertoja. Kirjan alussa Anankan lähipuistoon räsähtää meteoriitin tapainen. Tapausta tutkiessaan hän päätyy maanalaiseen varjokaupunkiin. Hän tutustuu salaperäiseen tyttöön, joka myöhemmin aloittaa opiskelun samassa koulussa. Tytön nimi on Kiki Strike, ja lopulta he ystävystyvät. Kiki kutsuu Anankan salaiseen tyttöryhmäänsä Iskuryhmään, jonka päämääränä on pelastaa maanalainen Varjokaupunki. 
Romaani rikkoo perinteisiä sukupuolirooleja muun muassa antamalla tytöille totuttua laajempia kykyjä esimerkiksi tietotekniikassa. 
Sarjan toinen osa "Kiki Strike: The Empress's Tomb" on ilmestynyt englanniksi vuonna 2007.
Geräusch

Geräusch on Die Ärzten kymmenes studioalbumi, joka julkaistiin 29. syyskuuta 2003. Albumin kappaleista "Unrockbar", "Dinge von denen", "Nichts in der Welt", "Deine Schuld" ja "Die klügsten Männer der Welt" julkaistiin singleinä.
Kappaleet.
Schwarzes Geräusch
Rotes Geräusch
Ourvision

Ourvision on kulttuurikeskus Caisan järjestämä laulukilpailu Suomen ulkopuolelta kotoisin oleville laulajille ja yhtyeille. Jos kilpailuun osallistuva on syntynyt Suomessa, ainakin toisen hänen vanhemmistaan täytyy olla ulkomailta kotoisin. Ammattimuusikot eivät saa osallistua kilpailuun.
Kilpailu järjestettiin ensimmäistä kertaa vuonna 2007, ja sen voitti libanonilaissyntyinen Samantha Sayegh. Vuoden 2008 kilpailun voitti 18-vuotias moldovalainen Iolanta Savva. Savva sai palkinnoksi 2 500 euroa ja levytyssopimuksen; vuoden 2009 kilpailun palkintosumma on kohotettu 7 z000 euroon.
Kilpailuun osallistuvat on aluksi jaettu maantieteellisiin ryhmiin: Aasiaan (ja Oseaniaan), Afrikkaan, Amerikkaan, Lähi-itään ja Eurooppaan. Jokaisesta ryhmästä kaksi osallistujaa pääsee laulamaan finaaliin.
Vuoden 2008 finaali järjestettiin Finlandia-talossa, ja sitä oli katsomassa 1 600 henkeä. Vuoden 2009 kisoihin osallistu 139 kilpailijaa, ja finaali järjestettiin 25. huhtikuuta 2009 Finlandia-talossa.
The Rev

The Rev (oik. nimeltään James ”Jimmy” Owen Sullivan, 9. helmikuuta 1981 Huntington Beach, Kalifornia, Yhdysvallat – 28. joulukuuta 2009) oli Avenged Sevenfold -yhtyeen rumpali ja taustalaulaja. The Rev on lyhenne sanoista The Reverend Tholomew Plague. 
Rev oli mukana myös Synyster Gatesin kanssa Pinkly Smooth -sivuprojektissa. Yhtye soitti avant-garde metalia ja on julkaissut vain yhden albumin nimeltä "Unfortunate Snort".
Elämäkerta.
Sullivan kiinnostui rumpujen soitosta jo pienenä poikana. Hän kävi tunneilla kuitenkin vain muutamia kertoja, koska niistä ei hänen omien sanojensa mukaan tullut oikein mitään. Hän kuitenkin aloitti rumpujen soiton uudelleen pari vuotta myöhemmin ja jäi siihen lujasti koukkuun. Hän sai inspiraatiota esimerkiksi Metallica-yhtyeen Lars Ulrichista. Sullivan oli hyvin ahkera oppilas rumputunneilla ja hän oppi nopeasti soittamaan monia kappaleita ja sooloja. Rumpuopettaja ihaili Sullivanin ahkeruutta ja ajattelikin että pojalla on täytynyt olla omat rummut jo vuosia. Kävi kuitenkin ilmi että Jimmyllä ei ollut rumpuja kotona alkuunkaan vaan hän oli opetellut kappaleet täydellisesti läpi lelurummuillansa. Sullivan sai kuitenkin ensimmäisen rumpusettinsä kymmenvuotiaana. Hän kävi katolista koulua Avenged Sevenfold -yhtyeen laulajan M. Shadowsin kanssa, mutta hänet erotettiin koulusta toisella luokalla. Hänet erotettiin myös Huntington Beachin lukiosta vuonna 2000.
Teini-ikäisenä Sullivan asui joko omassa autossaan tai ystäviensä luona. Hän asui jonkin aikaa hyvän ystävänsä Synyster Gatesin luona. Gatesin isä Brian Haner on kuvaillut Sullivania omituiseksi, melkein jopa vaarallisen omituiseksi, mutta lahjakkaaksi muusikoksi. Sullivanin ensimmäinen bändi Legends julkaisi ensimmäisen levynsä kun hän oli 18-vuotias.
Kuolema.
Sullivan löydettiin kuolleena kotoaan 28-vuotiaana joulukuussa 2009. Kuolinsyyksi vahvistettiin myöhemmin alkoholin ja reseptilääkkeiden tahaton yliannostus. The Revillä oli synnynnäinen sydänsairaus, jonka vuoksi hänen ei uskottu elävän yli 30-vuotiaaksi. Jotkut hänen faneistaan alkoivatkin epäillä yliannostuksen tahattomuutta ja uskoivat rumpalin aiheuttaneen itse oman kuolemansa, jottei joutuisi kärsimään enempää ja kokemaan kivuliasta kuolemaa. ”Fiction” -kappale vahvisti fanien uskomusta, koska sen sisältämä teksti on kuin hyvästien jättämistä.
Muuta.
The Revin taustalaulua voi kuulla kappaleissa ”Brompton Cocktail”, ”Crossroads”, ”Gunslinger”, ”Scream”, ”Afterlife”, ”Save Me”, ”Flash Of The Blade”, ”Strength of the World”, ”Bat Country”, ”Almost Easy”, ”Fiction” ja ”Nightmare” -kappaleen demoversiossa. Rev laulaa kertosäkeen kappaleissa ”Critical Acclaim” ja ”A Little Piece of Heaven”.
The Rev soittaa pianoa kappaleissa ”Seize the Day”, ”Fiction”, ”Save Me” ja ”Warmness on the Soul”.
The Rev on tunnettu myös ”The double-ride thing” -tekniikastaan jota voi kuulla kappaleissa ”Almost Easy”, ”Crossroads”, ”Dancing Dead” ja ”Critical Acclaim”.
Avenged Sevenfoldin keikalla voi kuulla The Revin laulun nauhalta.
Revin rumpusettiä säilytetään Hard Rock Hotel Las Vegasissa.
Wilhelm Brinkmann

Wilhelm ”Willi” Brinkmann (25. lokakuuta 1910 – 12. helmikuuta 1991) oli saksalainen käsipalloilija ja olympiavoittaja. Hän oli mukana Saksan kultaa voittaneessa joukkueessa Berliinin olympialaisissa 1936. Brinkmann pelasi turnauksessa kahdessa ottelussa.
City of Evil

City of Evil on Avenged Sevenfold -yhtyeen kolmas levy, jonka Warner Brothers and Hopeless julkaisi 6. kesäkuuta 2005. Toisin kuin edellisellä levyllä Waking the Fallen, laulaja M. Shadows suosii myös puhdasta laulutyyliä edellislevyjen pelkän karjumisen sijaan. Albumi on yhtyeen menestynein levy.
Kappale "Betrayed" on omistettu Dimebag Darrelille. Kappale "Bat Country" on puolestaan suora viittaus elokuvaan Pelkoa ja inhoa Las Vegasissa, jossa elokuvan päähenkilöt muun muassa ajavat huumeiden vaikutuksen alaisena avoautolla erämaassa. Kappaleen videolla päähenkilöiden tilalla ovat bändin jäsenet, jotka myös käyttäytyvät samalla tavalla kuin elokuvan päähenkilöt. Myös kappaleen musiikkivideo alkaa elokuvan alussa esitetyllä lauseella "He who makes a beast of himself gets rid of the pain of being a man.", vapaasti suomennettuna: "Hän, joka tekee itsestään pedon, pääsee eroon miehenä olemisen kivusta."
Albumi saa nimensa "Beast and the Harlot" - kappaleen sanoista.
Kappaleet.
Kaikki kappaleet on säveltänyt ja sanoittanut Avenged Sevenfold.
Waking the Fallen

Waking the Fallen on Avenged Sevenfold -yhtyeen toinen albumi. Se julkaistiin 26. elokuuta 2003. Albumi julkaistiin Hopeless Records -levy-yhtiön kautta. Vuonna 2009 albumi ylitti kultalevyrajan Yhdysvalloissa.
Verrattuna yhtyeen edelliseen albumiin (Sounding the Seventh Trumpet), M. Shadows laulaa enemmän melodisesti kuin karjumalla ja levyllä on enemmän kitarasooloja.
"Waking the Fallen" on ensimmäinen albumi, jossa mukana on nykyinen basisti Johnny Christ ja kitaristi Synyster Gates.
Sounding the Seventh Trumpet

Sounding the Seventh Trumpet on metalcore-yhtyeen Avenged Sevenfoldin ensimmäinen albumi, joka julkaistiin Good Life Recordsin albumina. Se ilmestyi vuonna 2001, mutta julkaistiin uudestaan Hopeless Recordsin kautta 19. maaliskuuta 2002 levy-yhtiön vaihdon jälkeen.
Albumin kaikki biisit ovat genreltään metalcorea, paitsi kappaleet "Warmness on the Soul" ja "Streets". "Warmness on the Soul" on piano rock -balladi ja on yhtyeen kevyimpiä kappaleita, "Streets"-kappaleessa kuuluu vaikutteita punk rock -yhtyeiltä. Kappaleen oli kirjoittanut "Successful Failure", M.Shadowsin yhtye ennen Avenged Sevenfoldia.
M. Shadows karjuu enemmän kuin laulaa melodisesti levyllä. Albumin tekstilipukkeessa mainitaan, että Synyster Gates soittaa kitaraa, vaikka hän soittaa ainoastaan "To End the Rapture" -kappaleessa.
Kappaleet "To End the Rapture", "Warmness on the Soul" ja "Streets" ovat albumin ainoat kappaleet, joissa lauletaan puhtaasti.
Ranska olympialaisissa

Ranska on osallistunut kaikkiin modernin ajan olympialaisiin lukuun ottamatta vuoden 1904 kesäolympialaisia. 
Ranska on olympialaisten kaikkien aikojen mitalitilastossa kuudennella sijalla. Kesäolympialaisten osalta sijoitus on neljäs.
Ranskaa voidaan pitää eräällä tapaa modernin olympialiikkeen alullepanijana, sillä nykyaikaiset olympiakisat luotiin ranskalaisen Pierre de Coubertinin aloitteesta. Kansainvälisen olympiakomitean päämaja oli aluksi Pariisissa ennen kuin se siirrettiin Lausanneen, Sveitsiin. Kaiken kaikkiaan Ranska on ollut olympialaisten isäntämaana kuudesti: Pariisissa järjestettiin kesäolympialaiset 1900, 1924 ja 2024, ja talviolympialaiset käytiin 1924 Chamonix'ssa, 1968 Grenoblessa ja 1992 Albertvillessä. Pariisille on myönnetty vuoden 2024 kesäolympialaisten kisaisännyys.
Parhaiten Ranska menestyi kotikisoissaan Pariisissa vuonna 1900, jolloin ranskalaiset saivat 101 mitalia, joista 26 oli kultaisia.
Ranskan menestyksekkäimmät urheilumuodot olympialaisissa ovat olleet miekkailu (115 mitalia) ja pyöräily (90 mitalia). Talviolympialaisissa Ranska on menestynyt parhaiten alppihiihdossa, josta se on saanut 45 mitalia.
Menestyneimmät ranskalaisurheilijat.
Neljä kultamitalia ovat voittaneet miekkailijat Christian d'Oriola ja Lucien Gaudin.
Kolme kultamitalia ovat voittaneet:
Sekä Philippe Cattiaulla että Roger Ducret'lla on kummallakin yhteensä kahdeksan olympiamitalia.